Vrou ‘waansinnig’ toe sy glo man vermoorCathy van Oudtshoorn. Foto: Facebook ŉ Vrou van Brakpan wat tereg staan vir die moord op haar man is Maandag in die hooggeregshof in Pretoria vir psigiatriese waarneming verwys nadat haar regsverteenwoordiger aangedui het sy is van plan om aan te voer dat sy ŉ oomblik van tydelike waansin beleef het ten tyde van die moord. Cathy van Oudtshoorn (30) en haar ma, Jorina van Niekerk, in haar 50’s, is in April 2016 in hegtenis geneem vir die moord op Cathy se man, Chris van Oudtshoorn. Chris (58) is die aand van 11 April 2016 in die egpaar se huis in Denneoord, Brakpan, in ŉ leunstoel voor die televisie doodgeskiet. Beide beskuldigdes was in ŉ stadium met Chris getroud. Jorina en Chris was in die 1980’s getroud en het vir Cathy as ŉ peuter aangeneem. Ses jaar nadat Jorina en Chris geskei het, is Cathy en Chris getroud. Cathy staan tereg op aanklagte van moord, roof met verswarende omstandighede, onwettige besit van ŉ vuurwapen, onwettige besit van ammunisie en dwarsboming van die gereg. Die staat voer aan Cathy het vir Chris met ŉ semi-outomatiese pistool doodgeskiet, voordat sy haar ma opdrag gegee het om haar te help om die toneel soos ŉ huisroof te laat lyk. Die staat voer aan Cathy en Van Niekerk het laaie in die huis oopgemaak en goed op die vloer gegooi om die indruk te skep dat iemand by die huis ingebreek het terwyl hulle nie tuis was nie. Die polisie het egter onraad vermoed, glo omdat daar geen teken was van hoe die beweerde rowers toegang tot die huis verkry het nie. Die hooggeregshof het Maandag gehoor dat Cathy van plan is om tydelike waansin as verweer voor te hou en dat sy daarom vir psigiatriese waarneming gestuur moet word. Adv. David Broughton vir die staat het ook aan regter Bert Bam gesê dat dit intussen onder sy aandag gekom het dat Cathy swanger is met ŉ tweeling en dat dié aspek ook in ag geneem moet word wanneer daar op hofdatums en die verloop van hofverrigtinge besluit word. Bam het aan Broughton gesê daar is geen rede hoekom ŉ swanger vrou nie verhoor kan word nie, tensy daar komplikasies is. Hy het gesê indien dit wel die geval is, kan die hof dan hiervan ingelig word. Cathy van Oudtshoorn. Foto: Facebook Bam het Cathy gewaarsku dat hy geen verdere onnodige vertragings in die verhoor sal toelaat nie. Hy het gesê indien nodig sal hy “drastiese stappe” doen om onnodige vertragings te verhoed, soos om haar borgtog terug te trek. Die saak is tot 30 Julie uitgestel sodat die beskuldigde vir psigiatriese waarneming by die Weskoppies- psigiatriese hospitaal gestuur kan word. Cathy is steeds uit op borgtog tot haar volgende hofverskyning. Van Niekerk en Cathy se sake is voorheen geskei nadat Van Niekerk skuld erken het op die aanklagte teen haar. IOL berig Van Niekerk beweer Cathy het aanvanklik huurmoordenaars betaal om haar man te vermoor, maar het toe na bewering besluit om dit self te doen. Volgens IOL het Van Niekerk beweer sy was buite die huis toe Chris doodgeskiet is, maar dat sy ingestem het om vir die polisie te lieg en gehelp het om die moordtoneel soos ŉ rooftog te laat lyk. Volgens die berig is Van Niekerk gevonnis tot vyf jaar tronkstraf waarvan sy 10 maande moet uitdien voordat sy op korrektiewe toesig vrygelaat sal word.